## Odluka Ustavnog suda Republike Hrvatske broj:U-IIIA-5047/2005 od 19. travnja 2007.

### NN 51/2007 (21.5.2007.), Odluka Ustavnog suda Republike Hrvatske broj:U-IIIA-5047/2005 od 19. travnja 2007.

# USTAVNI SUD REPUBLIKE HRVATSKE

**1696**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnijela J. M. iz Z., koju
zastupaju D. J. i Lj. V., odvjetnici iz Z., na sjednici održanoj 19. travnja
2007., jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod poslovnim brojem: Gž-806/07 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe, J. M. iz Z., A. Š. 16, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
14.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je 20. prosinca 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnijela ustavnu tužbu
smatrajući da joj je nerazumno dugim trajanjem parničnog postupka, koji se vodi
pred Općinskim sudom u Zagrebu pod brojem: P-5981/04, povrijeđeno ustavno pravo
na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu od 13. srpnja 2006., očitovanja Županijskog suda u Zagrebu od 3. travnja
2007. te uvida u presliku spisa Općinskog suda u Zagrebu broj: P-5981/04,
utvrdio sljedeće činjenice koje su pravno relevantne za odlučivanje o povredi
ustavnog prava podnositeljice, zajamčenog člankom 29. stavkom 1. Ustava.
Podnositeljica je 18. prosinca 1984. podnijela tužbu Općinskom sudu u Zagrebu
protiv »Z. b.« radi isplate. Predmet se vodio pod brojem: P-8692/84.
Do 5. studenoga 1997. prvostupanjski sud održao je 21 ročište za glavnu
raspravu, proveo vještačenje po vještaku knjigovodstvene struke te donio dvije
meritorne presude, kojima je odlučio o tužbenom zahtjevu podnositeljice:
– 9. srpnja 1986. presudu broj: P-8692/84, koja je ukinuta rješenjem Županijskog
suda u Zagrebu broj: Gž-5736/87 od 27. listopada 1987., i 9. svibnja 1996.
presudu broj: P-6962/87, koja je ukinuta rješenjem Županijskog suda u Zagrebu
broj: Gž-2512/98 od 5. veljače 2002. godine.
Nakon ukidnog rješenja od 5. veljače 2002., predmet se pred prvostupanjskim
sudom vodi pod brojem: P-4751/02. Ročišta su održana 20. studenoga 2002., 24.
siječnja 2003. te 27. veljače 2003., na kojemu je glavna rasprava zaključena i
donijeta presuda.
Presuda broj: P-4751/02 ukinuta je rješenjem Županijskog suda u Zagrebu broj: Gž-1012/04
od 25. svibnja 2004. i predmet je vraćen prvostupanjskom sudu na ponovni
postupak, gdje se vodi pod brojem: P-5981/04.
Ročište je održano 9. ožujka 2005. godine.
26. siječnja 2006. provedeno je knjigovodstveno vještačenje.
Daljnja ročišta održana su 14. lipnja 2006., 11. srpnja 2006. i 18. srpnja
2006., kad je glavna rasprava zaključena i donijeta presuda.
Predmet se od 8. veljače 2007. nalazi na odlučivanju kod Županijskog suda u
Zagrebu, a vodi se pod brojem: Gž-806/07.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 18. prosinca 1984. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). U Republici Hrvatskoj na snazi su i Protokol broj:
12 (Zakon o potvrđivanju Protokola br. 12 uz Konvenciju za zaštitu ljudskih
prava i temeljnih sloboda, »Narodne novine – Međunarodni ugovori«, broj 14/02.)
te Protokol broj: 13 (Zakon o potvrđivanju Protokola br. 13 uz Konvenciju za
zaštitu ljudskih prava i temeljnih sloboda, o ukidanju smrtne kazne u svim
okolnostima, »Narodne novine – Međunarodni ugovori«, broj 14/02.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 20. prosinca 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno dvadeset jednu (21) godinu i dva (2) dana, a nakon
stupanja na snagu Zakona o potvrđivanju Konvencije pa do dana podnošenja ustavne
tužbe, dakle u razmatranom, pravno relevantnom razdoblju postupak je trajao osam
(8) godina, jedan (1) mjesec i petnaest (15) dana.

4.2. POSTUPANJE NADLEŽNIH SUDOVA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku Općinski sud u Zagrebu održao 4 ročišta za glavnu
raspravu i donio presudu broj: P-4751/02 (27. veljače 2003.). Nakon razmatranog
razdoblja proveo je knjigovodstveno vještačenje, održao tri ročišta za glavnu
raspravu te donio presudu broj: P-5981/04 (18. srpnja 2006.).
Županijski sud je o žalbama stranaka, podnijetim protiv prvostupanjske presude
broj: P-6962/87 od 9. svibnja 1996., odlučivao gotovo četiri godine, računajući
od dana kad mu je spis dostavljen (5. ožujka 1998.).
O žalbi protiv presude broj: P-4751/02 od 27. veljače 2003. Županijski sud je
odlučivao dva i pol mjeseca, računajući od dana kad mu je spis dostavljen na
odlučivanje (5. ožujka 2004.).

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, svojim
postupanjem, prema ocjeni Ustavnog suda, nije pridonijela duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe parnični postupak,
koji se vodi radi isplate po tužbi podnositeljice, ukupno trajao preko dvadeset
jednu godinu. U pravno relevantnom razdoblju trajao je preko osam godina.
Prvostupanjski sud je u razmatranom, pravno relevantnom razdoblju donio presudu
kojom je meritorno odlučio o tužbenom zahtjevu podnositeljice. Prvostupanjski
sud je donio dvije meritorne presude u razdoblju do 5. studenoga 1997. i jednu
nakon razmatranog razdoblja, koje su sve, osim posljednje, ukinute i predmet je
vraćen na ponovni postupak. Te činjenice, kao i veći broj zakazanih i održanih
ročišta, ukazuju na nedovoljnu učinkovitost u postupanju nadležnog suda i ne
opravdavaju trajanje spora od preko 21 godine, koji još nije pravomoćno okončan.
Imajući u vidu ukupno trajanje postupka, postupanje suda te činjenicu da se ne
radi o složenom predmetu, Ustavni sud ocjenjuje da trajanje postupka, koji se
vodi pred Općinskim sudom u Zagrebu pod brojem: P-5981/04 (raniji brojevi:
P-4751/02, P-6962/87, P-8692/84), ne udovoljava zahtjevu suđenja u razumnom
roku.
Ustavni sud utvrđuje da je povrijeđeno ustavno pravo podnositeljice na suđenje u
razumnom roku, zajamčeno člankom 29. stavkom 1. Ustava Republike Hrvatske.
Iz navedenih razloga je, u smislu odredbe članka 63. stavka 2. Ustavnog zakona,
odlučeno kao pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-5047/2005
Zagreb, 19. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 51/2007-1696
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)